KIRJALLINEN KYSYMYS E-0507/99

esittäjä(t): Klaus Lukas (NI) komissiolle

(8. maaliskuuta 1999)

Aihe: Bulgariassa tapahtuneet kavallukset

1. Pitävätkö Bulgarian lehdistössä esiintyneet tiedot paikkansa, joiden mukaan 20 komission perustaman säätiön johtokunnan jäsentä on käyttänyt EU:n varoja omiin tarkoituksiinsa? Säätiön tarkoituksena on tukea kansalaisyhteiskunnan kehitystä demokratian kehittämiseen tarkoitetuilla varoilla.

2. Pitävätkö sellaiset tiedot paikkansa, että nämä henkilöt ovat ohjanneet yli 200 000 ecua Phare-ohjelman varoista yhdistyksille, joissa he ovat itse taloudellisesti osallisina tai joihin he ovat työsuhteessa? Mikä on todellinen tilanne?

3. Miksi parlamentille ei ole tähän mennessä tiedotettu asiasta?

4. Missä muissa jäsenyyttä hakeneissa maissa on esiintynyt vastaavia tapauksia?

5. Miksi komissio on taas epäonnistunut sille uskottujen varojen valvonnassa?

6. Kuka on kurinpidollisesti ja hierarkkisesti vastuussa tästä epäonnistumisesta?

7. Mihin toimiin on ryhdytty kavalluksen tehneitä säätiön johtokunnan jäseniä vastaan?

8. Onko komissio esittänyt edes vahingonkorvausvaatimuksia?

9. Aiheutuuko tästä väärinkäytöksestä rikosoikeudellisia seuraamuksia?

Komission jäsenen Hans van den Broekinkomission puolesta antama vastaus

(7. toukokuuta 1999)

1.-2. Komissio ei ole tietoinen lehdistöartikkeleista, joiden mukaan Bulgarian kansalaisyhteiskunnan kehityssäätiön hallitus olisi käyttänyt Phare-varoja muuhun kuin alkuperäiseen tarkoitukseen.

Kansalaisyhteiskunnan ja sosiaalisten kysymysten alalla Bulgariassa toteutetusta kahdesta Phare-hankkeesta (vuosilta 1994 ja 1996), joita varten kansalaisyhteiskunnan kehityssäätiölle myönnettiin 2,7 miljoonan euron kokonaissumma, on tehty kolme arviointikertomusta. Näitä kertomuksia ovat tilintarkastustuomioistuimen kertomus (lokakuulta 1998), OMAS:in (Phare-ohjelman ulkoisen valvonta- ja arviointipalvelun) kertomus marraskuulta 1998 ja Charities aid foundationin kertomus (marraskuulta 1998). Yhdessäkään näistä komission kyseiseen apuun liittyvien hankkeiden valvontaa ja arviointia koskevista kertomuksista ei ole todettu minkäänlaista sääntöjenvastaisuutta tai varojen väärinkäyttöä.

On syytä todeta, että kansalaisyhteiskunnan ja sosiaalisten kysymysten alalla annettavaa apua koskevat ohjelmat toteutetaan kansalaisyhteiskunnan kehityssäätiön avulla useassa jäsenyyttä hakeneessa maassa. Tämä johtuu siitä, että ne tarjoavat soveliaan järjestelmän valtiosta riippumattomien järjestöjen avun hallinnoinnille ja että ne ovat olleet sovelias kattojärjestö monenlaisia poliittisia asenteita edustaville valtiosta riippumattomille järjestöille.

Kansalaisyhteiskunnan kehityssäätiöillä jäsenyyttä hakeneissa maissa, myös Bulgarian kansalaisyhteiskunnan kehityssäätiöllä, on yleensä ollut alussa vaikeuksia organisatoristen ja toteuttamismenetelmien käyttöönottovaiheessa. Niinpä - vaikka edellä mainitut Bulgarian Phare-hankkeita koskevat kertomukset ovat yleisesti ottaen myönteisiä - ne herättävät kysymyksen hallituksen nimittämismenettelystä sekä tarpeesta parantaa sääntöjä ja menetelmiä eturistiriitojen syntymisen estämiseksi tapauksissa, joissa hallituksen jäsenillä ja avustushakemuksia arvioivilla asiantuntijoilla on yhteyksiä avustuksia hakeneisiin valtioista riippumattomiin järjestöihin.

Komissio käsitteli tätä kysymystä jo vuoden 1997 alussa, jolloin se toteutti toimia, jotka johtuivat tarpeesta parantaa eturistiriitojen syntymisen estämiseksi tarkoitettuja sääntöjä ja menetelmiä. Kansalaisyhteiskunnan kehityssäätiön perussääntöä ja määräyksiä muutettiin ja otettiin käyttöön sääntö, että kaikkien päätöksentekomenettelyssä mukana olevien henkilöiden oli ilmoitettava mahdollisesta eturistiriidasta, jolloin heidät suljettaisiin päätöksentekoprosessin ulkopuolelle.

Komissio on lisäksi ottanut huomioon yksityiskohtaiset huomautukset ja suositukset edellä mainituista kertomuksista, jotka julkaistiin vuoden 1998 lopussa, toisin sanoen sen jälkeen kun tämän alan vuoden 1998 Phare-hanke oli ohjelmoitu, ja on muuttanut vuoden 1998 hanketta niiden mukaisesti.

3.-6. Edellä olevan vastauksen valossa, jonka mukaan näiden Phare-ohjelmien yhteydessä ei ole tapahtunut mitään Phare-varojen väärinkäyttöä tai käyttöä muuhun kuin alkuperäiseen tarkoitukseen ja ottaen huomioon tilintarkastustuomioistuimen, OMAS:in ja Charities aid foundationin vastaavista Bulgarian hankkeista antaman yleisesti myönteisen arvion, komissio ei ole katsonut olevan välttämätöntä tiedottaa asiasta parlamentille.

Hankkeiden moitteettomasta toteuttamisesta vastuun ottava komissio toteutti toimenpiteitä ehkäistäkseen paremmin mahdollisia eturistiriitoja jo ennen kuin edellä mainitut kertomukset vuoden 1998 lopussa julkaistiin. Tehdyt suositukset on otettu täysin huomioon vuoden 1998 ohjelmasuunnittelussa.

Muiden jäsenyyttä hakeneiden maiden osalta ei ole todettu yhtään tapausta, joissa varoja olisi käytetty henkilökohtaisin tarkoituksiin.

7.-9. Edellä olevista vastauksista ilmenevien olosuhteiden perusteella ei kansalaisyhteiskunnan kehityssäätiön hallituksen yksittäisiä jäseniä vastaan ole nostettu kanteita eikä rikossyytteitä. Komission ei myöskään ole tarvinnut vaatia vahingonkorvauksia.